NUM dreig om Eskom tot ‘algehele stilstand’ te bringArgieffoto: GCIS Die National Union of Mineworkers (NUM) het Donderdag geëis dat Eskom tot algehele stilstand gebring word nadat loononderhandelinge met die kragvoorsiener weer misluk het. Paris Mashego, NUM se energiesektor-koördineerder, sê die besluite wat daartoe gelei het dat die kragvoorsiener hom in ŉ finansiële krisis bevind, behoort nie die werknemers se las te word nie. Mashego sê Eskom se aanbod van 0%-verhogings op lone is net nóg ŉ skuif van Eskom wat daartoe gaan lei dat al hoe meer werknemers gefrustreerd gaan raak. “NUM is gewalg oor die vlak van arrogansie wat deur die swart meerderheid van Eskom se onderhandelingspan ten toon gestel is. Die onderhandelingspan het bewys hulle het geen vermoë om te redeneer nie deur te hou by die aanbod van 0% op alle eise van NUM,” het sy gesê. “NUM het geen ander opsie as om hard en ferm te reageer op hierdie onsinnige aanbod om te verseker dat Eskom ons woede tot op die diepste vlak voel nie. ŉ Algehele stilstand [by die kragvoorsiener] dreig.” Ekskom-werkers eis ŉ 15%-verhoging, ŉ 80/20-bydrae tot mediese fondse, ŉ R2 000-verhoging in huistoelae, betaalde kraamverlof van ses maande vir vroue en betaalde kraamverlof van een maand vir mans.